**Chrysler Building** on vuonna 1930 valmistunut New Yorkissa sijaitseva 318,9 metriä korkea, 77-kerroksinen ja art deco -tyylinen pilvenpiirtäjä. Rakennuksen kattokorkeus on 285 metriä. Chrysler Building sijaitsee Manhattanilla osoitteessa 405 Lexington Avenue. Rakennuksessa on 3 862 ikkunaa. Chrysler Building on metallirunkoinen. Se oli ensimmäisiä suuria rakennuksia maailmassa, jonka ulkokuoressa on käytetty merkittävät määrät metallia. Chrysler Buildingia pidetään yhtenä maailman kauneimmista pilvenpiirtäjistä.

Chrysler Building lisättiin Yhdysvaltain historiallisten paikkojen rekisteriin historiallisena maamerkkinä vuonna 1976.

Historia
--------

Chrysler Buildingin rakentaminen aloitettiin vuonna 1928. Rakennuksen suunnitteli arkkitehti William Van Alen ja sen rakentamiseen osallistui jopa 2 000 työmiestä. Arvioiden mukaan työmiehet rakensivat neljä kerrosta viikossa. Rakennustyöt saatiin valmiiksi vuonna 1930. Chrysler Building oli valmistuttuaan maailman korkein rakennus, mutta vain seuraavat yksitoista kuukautta, jolloin Empire State Building valmistui. Ennen Chrysler Buildingia maailman korkein rakennelma oli Eiffelin torni.

Rakennus on nimetty ensimmäisen omistajansa ja rakennuttajansa, autotehtailija Walter Percy Chryslerin mukaan. Nykyään rakennuksen omistaa GVP AG.

Arkkitehtuuri
-------------

Rakennus on kokonaan art deco -tyylinen. Esimerkiksi sen Y-kirjaimen muotoinen aula on täynnä art deco -koristeluita ja aulan katossa on yksi maailman suurimpiin maalauksiin kuuluva Edward Trumbullin liikennettä ja ihmisen hankkeita esittävä teos. Chrysler Buildingin näyttävin osa on ruostumattomasta teräksestä valmistetun huipun auringonsäteitä muistuttava pelkistetty kuviointi. Julkisivun ja sisustuksen koristelu on pitkälti geometrista. Rakennuttajan toivomuksesta koristelussa on käytetty paljon teräksisiä autonosiin – mm. auton jäähdyttimen korkkiin – viittavia muotoja.

Lähteet
-------

1. ↑  Abu Dhabi Buys 90% Stake in Chrysler Building *nytimes.com* Viitattu 23.12.2012
2. ↑  Chrysler Building | Buildings | EMPORIS *emporis.com* Viitattu 25.12.2012
3. ↑  Chrysler Building[vanhentunut linkki] *indiastudychannel.com* Viitattu 25.12.2012
4. ↑  Chrysler Building Facts | CTBUH Skyscraper Database (Arkistoitu – Internet Archive) *skyscrapercenter.com* Viitattu 23.12.2012
5. ↑  Chrysler Building, New York City *aviewoncities.com* Viitattu 25.12.2012
6. ↑  Listing of National Historic Landmarks by State (pdf) *National Historic Landmarks Program*.  4/2011. U. S. Department of the Interior.  Arkistoitu 5.11.2011. Viitattu 1.5.2011. (englanniksi)
7. ↑  Great Buildings: Chrysler Building *greatbuildings.com* Viitattu 23.12.2012
8. ↑  The History of Measuring Tall Buildings (Arkistoitu – Internet Archive) *ctbuh.org* Viitattu 23.12.2012
9. ↑  Chrysler Building, New York City - SkyscraperPage.com *skuscraperpage.com* Viitattu 23.12.2012
10. ↑  Lehtipuu, Markus: *Suomalainen matkaopas: New York*. Otava, 2010.
11. ↑  Chrysler Building *Encyclopædia Britannica*. Encyclopædia Britannica, inc. Viitattu 12.9.2019. (englanniksi)

Aiheesta muualla
----------------

* Kuvia tai muita tiedostoja aiheesta **Chrysler Building** Wikimedia Commonsissa

* The story of Chrysler Building (englanniksi)